Rosebury Cottage | LekkeSlaap
Rosebury Cottage is 'n grasdakkothuis in 'n rustige woonbuurt in Underberg, 'n pragtige plaasdorpie aan die voorheuwels van die Suidelike Drakensberge in KwaZulu-Natal. Dié dorpie is 'n gewilde oorstaanplek vir gaste wat oor die Sanipas na of vanaf Lesotho reis. Underberg se stofpaaie, bergstrome, sandsteenberge, gesellige kroeë en vriendelike inwoners sal maak dat jy jou besoek aan dié geweste nog lank sal onthou.
Die huis bied slaapplek aan 9 gaste en het 2 slaapkamers, 'n solder, 2 badkamers en 'n oopplan-kombuis en -leefarea. Die hoofslaapkamer het 'n koningingrootte-bed en 'n enkelbed, en 'n en suite-badkamer met 'n bad en stort. Daar is nog 'n koningingrootte-bed in die tweede slaapkamer en die tweede badkamer het 'n bad, stort en aparte toilet. Die ruim solder het 'n dubbelbed en 3 enkelbeddens. Linne en handdoeke word voorsien.
Die kombuis is toegerus met 'n gasstoof, oond, yskas-vrieskas, mikrogolf, eetgerei en breekware. Die eetarea het sitplek vir 6 gaste en daar is 'n gemaklike sitkamerstel. Dié ruim leefarea lei na 'n stoep.
Parkeerplek is langs die kothuis beskikbaar. Vir sekuriteit is daar 'n alarmstelsel en 'n paniekknoppie wat aan Berg Protection Services gekoppel is. Rosebury Cottage is ideaal vir gesinne, groepe of paartjies vir 'n vakansie, naweekwegbreek of as halfwegstop.